
BOTTERILL EN KÖHNE VOLTOOI DRIEKUNS TERWYL TGRSA DUBBELE OORWINNING IN 
VRYHEID-400-VELDTYDREN AANTEKEN.
TOYOTA GAZOO Racing Suid-Afrika (TGRSA) het sy perfekte rekord in die 2026- Suid-Afrikaanse veldtydrenkampioenskap (SARRC) die naweek tot vier oorwinnings uit vier rondes uitgebrei toe Guy Botterill en Henry Köhne ’n dubbele TGRSA-oorwinning in die VAPS-HCV-Vryheid 400 in KwaZulu-Natal losgejaag het. Die GR Hilux IMT EVO-span het die ren oor 420 kilometer, wat by die Vryheid-vliegveld begin en geëindig het, in 05:26:14 voltooi en sodoende hul derde opeenvolgende oorwinning aangeteken. Hul spanmaats Saood Variawa en Charan Moore was die naaswenners – slegs 72 sekondes agter hulle.
Die weer was Vrydag baie warm en bedompig, maar dit het Saterdag bewolk en koeler geword. Ligte reën het teen die middel van die oggend geval voordat dit vroegmiddag opgeklaar het. Digte oggendmis het die sigbaarheid in die plantasies beperk en dou het die knap, tegniese bosgedeeltes nog gladder gemaak.
Botteril was met die aanvang van die naweek deeglik daarvan bewus dat sy werk nog nog ver van klaar was. “Dit lyk goed, maar ons was al voorheen in sulke situasies,” het hy voor die begin gesê. “Dit is nooit verby totdat dit werklik verby is nie; ons moet dus uiters gefokus bly, seker maak dat ons geen foute maak nie en probeer om onder die voorste jaers in die groep te jaag.”
Variawa en Moore het die tweede vinnigste tyd in Vrydag se kwalifiserende voorren oor 17 kilometer aangeteken, terwyl Botterill en Köhne derde vinnigste was. In die daaropvolgende eerste sneltrajek oor 79 kilometer het Botterill en Köhne die beste gekombineerde tyd aangeteken en die dag as die voorjaers afgesluit – slegs 14 sekondes voor Variawa en Moore. Dit het TGRSA die eerste en tweede plek ná die eerste dag besorg.
Saterdag se twee sneltrajekte oor 162 kilometer was net so veeleisend. As die leiers ná die vorige dag se ren moes Botterill en Köhne die pad oopry, maar ’n pap band vroeg in die tweede sneltrajek het hulle kosbare tyd gekos. Variawa en Moore het die geleentheid ten volle benut om die voortou oor te neem en met ’n voorsprong van 48 sekondes voor hul spanmaats in die finale sneltrajek opgeskuif. Botterill en Köhne het gereageer deur die vinnigste tyd van die dag in die derde skof aan te teken; sodoende het hulle die voortou herwin en met die oorwinning weggestap.

“Ongelooflik!” het Botterill gesê. “Die span was fantasties, die motor was uitstekend en Henry het sy werk met die roetenotas briljant gedoen. Ons het vandag die pad oopgery, wat in die woud met talle skerp draaie – links en regs – en moeilike instruksies baie uitdagend was, maar hy het dit uitstekend hanteer. Ons het vanoggend in die eerste rondTe ’n pap band opgedoem, wat ons werklik in die knyp gehad het. Ons het baie tyd verloor. Daarna was dit net ‘voet in die hoek’ al die pad en ons het weer die voortou geneem. Ek is baie tevrede daarmee en bly vir die span. Dit is wonderlik om drie agtereenvolgende oorwinnings te behaal en ek is werklik in my noppies met alles.”
Vir Variawa, wie se verdediging van sy titel deur terugslae by Stella en Outeniqua onderbreek is, was die tweede plek ’n welkome terugkeer na die podium. “Dit was werklik ’n goeie naweek vir die span,” het hy gesê. “Ek het hierdie seisoen al heelwat teenspoed gehad, maar ons het tot by die tweede ronde voor gejaag en die ren gelei. Ek dink ons ​​het uitstekend gevaar met Guy in die eerste plek en ek in die tweede, met ons albei los voor die res van die renveld.”
Die uitslag het ook die krag van die GR Hilux IMT EVO beklemtoon, wat nou elke ronde van die 2026-SARRC-seisoen tot dusver gewen het. “Ons motor was nog altyd oorheersend, selfs al was die geluk nie altyd aan ons kant nie,” het Variawa gesê. “ ’n Hilux het nog elke enkele ren hierdie seisoen gewen en ons het deurgaans die beste tye in die sneltrajekte en op die ranglyste behaal. Dit is te danke aan die motor se puik verrigting en die uitstekende werk wat die span doen.”
Die oorwinning plaas Botterill in ’n oorheersende posisie in die algehele puntestand met nog een ronde oor, terwyl Köhne sy greep op die navigatorskampioenskap versterk.

Die 2026-SARRC-seisoen sluit op 13 en 14 November by Thabazimbi af met die Northam- Zondereinde-Bushveld 400 en Variawa sien reeds daarna uit. “Ek dink ons ​​behoort op Thabazimbi redelik vinnig te wees, want die terrein is op plekke nogal soortgelyk aan dié van die Safari-tydren,” het hy gesê. “Ons gaan soos altyd alles gee en hopelik staan ​​ons op die boonste trappie van die wenverhoog.”

